|  |  |
| --- | --- |
|  | **EELNÕU** |
|  | 17.08.2023 nr 1-4/23/106 |
|  |  |
| TAPA VALLAVOLIKOGU |  |
| OTSUS |  |

|  |
| --- |
| Tapa |
|  |
|  |
| **Lepingu sõlmimiseks nõusoleku andmine** |
|  |
| Tapa Vallavolikogu võttis 30.06.2023 vastu otsuse nr 80 „Tapa linnas asuvate Paide mnt 79, Paide mnt 81, Paide mnt 83 ja Paide mnt 85 maaüksustele ettevõtlusala rajamine“. Nimetatud otsuse alusel algatas Tapa Vallavalitsus 05.07.2023 korraldusega nr 385 „Tapa linnas asuvate Paide mnt 79, Paide mnt 81, Paide mnt 83 ja Paide mnt 85 maaüksustele detailplaneeringu algatamine“ detailplaneeringu ning viis läbi lihthankemenetlusega riigihanke „Tapa linna ettevõtlusala detailplaneeringu koostamine“ detailplaneeringu ja infrastruktuuri põhiprojekti koostaja leidmiseks.  Hankele laekus kaks pakkumust, neist madalaima hinnaga pakkumus oli 66 528,00 eurot koos käibemaksuga. Vastavalt hanke tingimustele on lepingu täitmise tähtajaks 30.06.2024 ning tasumine toimub pärast nõuetekohase töö üleandmist osade kaupa:   * detailplaneeringu eelnõu heakskiitmine tellija poolt – 30% lepingu hinnast; * kooskõlastatud detailplaneeringu vastuvõtmine planeerimisseaduse mõistes – 50% lepingu hinnast; * detailplaneeringu kehtestamine planeerimisseaduse mõistes – 20% lepingu hinnast.   Eeltoodust tulenevalt on 2023. a eelarvest vaja maksta 19 958 eurot ning ülejäänud summa 2024. a eelarvest.  Kohaliku omavalitsuse finantsjuhtimise seaduse § 28 lg 3 kohaselt võib vallavalitsus sõlmida lepingu, millega kaasneb väljaminek tulevastel eelarveaastatel, juhul kui sellega on arvestatud eelarvestrateegias. Kui väljaminekuga ei ole eelarvestrateegias arvestatud, võib lepingu sõlmida ainult volikogu loal. | |
| Võttes aluseks kohaliku omavalitsuse üksuse finantsjuhtimise seaduse § 28 lg 3 ning Tapa Vallavolikogu 28.01.2019 määruse nr 47 “Tapa vallavara valitsemise kord” § 7 lg 3 p 1:   1. Anda Tapa Vallavalitsusele nõusolek sõlmida leping Tapa linnas asuvate Paide mnt 79, Paide mnt 81, Paide mnt 83 ja Paide mnt 85 maaüksustele detailplaneeringu ja infrastruktuuri põhiprojekti koostamiseks maksumusega 66 528,00 eurot. 2. Otsus jõustub teatavakstegemisest. | |

1. Käesoleva otsuse peale võib esitada Tapa Vallavolikogule vaide haldusmenetluse seaduses sätestatud korras 30 päeva jooksul arvates otsusest teadasaamise päevast või päevast, millal oleks pidanus otsusest teada saama või esitada kaebuse Tartu Halduskohtu halduskohtumenetluse seadustikus sätestatud korras.

|  |
| --- |
| *(allkirjastatud digitaalselt)*  Alari Kirt  volikogu esimees |

|  |  |
| --- | --- |
|  |  |

|  |  |  |
| --- | --- | --- |
| **Seletuskiri** | | |
| Detailplaneeringu koostamise eesmärgiks on määrata Paide mnt 79 (katastritunnus 79201:001:0320, sihtotstarve sihtotstarbeta maa 100 %, pindala 6647 m2), Paide mnt 81 (katastritunnus 79101:017:0011, sihtotstarve tootmismaa 100%, pindala 6521 m2), Paide mnt 83 (katastritunnus 79201:001:0508, sihtotstarve tootmismaa 100%, pindala 6520 m2) ja Paide mnt 85 (katastritunnus 79201:001:0172, sihtotstarve üldkasutatav maa 100%, pindala 113843 m2) maaüksustele ettevõtlusala rajamine. Rajatavale ettevõtlusalale on eelkõige oodatud õhu- ja mürahäiringut mittepõhjustavad tootmis- ja tööstusettevõtted, teenindus- ja kaubandusettevõtted, jae- ja hulgimüügiettevõtted, logistikaettevõtted ning spordi- ja meelelahutusettevõtted. Rajatav ettevõtlusala loob eelduste kohaselt otseselt 150-250 uut töökohta Tapa linna ja kaudselt 50-100 uut kohta.  Detailplaneeringuga määratakse ehitusõigus, hoonestusala, liikluskorraldus, haljastus ja heakorrastus, kujad, tehnovõrkude ja -rajatiste asukohad, servituutide seadmise vajadus ning seatakse keskkonnatingimused.  Tapa valla üldplaneeringu (Tapa Vallavolikogu 29.09.2022 otsus nr 48) kohaselt asuvad Paide mnt 79, Paide mnt 81 ja Paide mnt 83 äri- ja väiketootmise alal. Paide mnt 85 maakasutuse juhtotstarbeks on märgitud äri- ja väiketootmise ala ning puhkeala hoonete ehitamise õigusega. Tegemist on Tapa valla üldplaneeringu kohase detailplaneeringuga.  Detailplaneeringu algataja ja koostamise korraldaja on Tapa Vallavalitsus ja kehtestaja on Tapa Vallavolikogu (aadress Pikk 15, Tapa linn, 45106 Tapa vald, Lääne-Virumaa).  Keskkonnamõju strateegilise hindamise kohustuslikkus on sätestatud keskkonnamõju hindamise ja keskkonnajuhtimissüsteemi seaduse (edaspidi KeHJS) § 33 lg 1. KeHJS § 33 lg 1 p 3 sätestab keskkonnamõju strateegilise hindamise (edaspidi KSH), vajaduse kui koostatavaks strateegiliseks planeerimisdokumendiks on detailplaneering, millega kavandatakse KeHJS § 6 lg 1 nimetatud tegevust. Kavandatav tegevus ettevõtlusala rajamine) ei kuulu KeHJS § 6 lõikes 1 nimetatud tegevuste hulka, seega ei ole KSH algatamine vajalik.  KeHJS § 33 lg 1 p 4 sätestab KSH vajaduse, kui strateegiline planeerimisdokument on aluseks tegevusele, mille korral ei ole objektiivse teabe põhjal välistatud, et sellega võib kaasneda eraldi või koos muude tegevustega eeldatavalt oluline ebasoodne mõju Natura 2000 võrgustiku ala kaitse-eesmärgile. Detailplaneeringuga kavandatava ettevõtlusala mõjupiirkonda ei jää Natura 2000 võrgustikku kuuluvaid alasid.  KeHJS § 33 lg 2 p 4 viitab KSH eelhinnangu andmise vajadusele, kui koostatakse detailplaneeringut, millega kavandatakse KeHJS § 6 lõikes 2 nimetatud valdkonda kuuluvat ja § 6 lõike 4 alusel kehtestatud määruses nimetatud tegevust.  KeHJS § 6 lg 2 sätestab, et kui kavandatav tegevus ei kuulu kohustuslikult hinnatavate tegevuste hulka, peab otsustaja andma eelhinnangu, kas teatud valdkondade tegevusel võib avalduda oluline keskkonnamõju. Vabariigi Valitsuse 29.08.2005 määruse nr 224 “Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu” (edaspidi määrus nr 224) § 13 ja § 14 toovad välja eelhinnangu andmise vajaduse infrastruktuuri rajamise valdkonda ja turismimajanduse, puhke-, spordi- või virgestusalade rajamise valdkonda kuuluvate tegevuste korral. Määruse nr 224 §-des 13 ja 14 ei ole nimetatud ettevõtlusala rajamist, seega ei ole vajalik tegevusele anda KSH eelhinnangut.  Tulenevalt eeltoodust ei ole tegevusele keskkonnamõju strateegilise hindamise algatamine vajalik ning ei ole vaja tegevusele anda keskkonnamõju strateegilise hindamise eelhinnangut.  Korraldatud riigihane eesmärgiks oli Tapa linnas asuvate Paide mnt 79, Paide mnt 81, Paide mnt 83 ja Paide mnt 85 maaüksuste ja lähiala detailplaneeringu koostamine vastavalt Tapa Vallavalitsuse 05.07.2023 korraldusele nr 385 „Tapa linnas asuvate Paide mnt 79, Paide mnt 81, Paide mnt 83 ja Paide mnt 85 maaüksustele detailplaneeringu algatamine“ ning hanke alusdokumentides esitatud tingimustele. Hanke koosseisu kuulub ka ehitiste infrastruktuuri (elekter, vesi, kanalisatsioon, kaugküte, tänavavalgustus, sademevee ärajuhtimine, tuletõrjevee varustamine, andmeside, teed, tänavad, kergliiklusteed jms) lahenduste koostamine põhiprojekti tasemel koos kululoendite ja vähemalt 2 kontrollhinnapakkumisega.  Kohaliku omavalitsuse finantsjuhtimise seaduse § 28 lg 3 kohaselt võib vallavalitsus sõlmida lepingu, millega kaasneb väljaminek tulevastel eelarveaastatel, juhul kui sellega on arvestatud eelarvestrateegias. Kui väljaminekuga ei ole eelarvestrateegias arvestatud, võib lepingu sõlmida ainult volikogu loal. | | |
|  | | |
| Eelnõu ja seletuskirja koostaja | Ettevõtlusspetsialist Marko Teiva |
| Eelnõu esitaja ja ettekandja | Ettevõtlusspetsialist Marko Teiva |